CELEX: 32016D1940
Language: et
Date: 2016-10-06 00:00:00
Title: Komisjoni rakendusotsus (EL) 2016/1940, 6. oktoober 2016, turutingimuste valitsemise kohta Ühendkuningriigi terminali aeronavigatsiooniteenuste turul vastavalt rakendusmääruse (EL) nr 391/2013 artiklile 3 (teatavaks tehtud numbri C(2016) 6336 all)

5.11.2016   
            
            
               ET
            
            
               Euroopa Liidu Teataja
            
            
               L 299/59
            
         KOMISJONI RAKENDUSOTSUS (EL) 2016/1940,
   6. oktoober 2016,
   turutingimuste valitsemise kohta Ühendkuningriigi terminali aeronavigatsiooniteenuste turul vastavalt rakendusmääruse (EL) nr 391/2013 artiklile 3
   
      
         (teatavaks tehtud numbri C(2016) 6336 all)
      
   
   (Ainult ingliskeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 550/2004 aeronavigatsiooniteenuste osutamise kohta ühtses Euroopa taevas (teenuste osutamise määrus), (1) eelkõige selle artikli 16 lõiget 1,
   võttes arvesse komisjoni 3. mai 2013. aasta rakendusmäärust (EL) nr 391/2013, milles sätestatakse ühine aeronavigatsioonitasude süsteem, (2) eelkõige selle artikli 3 lõiget 4,
   ning arvestades järgmist:
   
               (1)
            
            
               Rakendusmäärusega (EL) nr 391/2013 on kehtestatud ühine aeronavigatsioonitasude süsteem. Kõnealuse määruse artikli 3 lõike 1 kohaselt võivad liikmesriigid otsustada, et nende mõnda terminali aeronavigatsiooniteenust või kõiki kõnealuseid teenuseid osutatakse turutingimustel. Sellisel juhul kohaldatakse kõnealuse määruse sätteid, kuid asjaomased liikmesriigid võivad seoses kõnealuste teenustega otsustada mitte võtta artikli 3 lõike 1 punktides a–d käsitletud meetmeid.
            
         
               (2)
            
            
               6. mail 2015 teatasid Ühendkuningriigi ametiasutused komisjonile oma otsusest, et terminali navigatsioonitasude sissenõudmise piirkonna B lennujaamade terminali aeronavigatsiooniteenuseid osutatakse turutingimustel. Neid teenuseid osutatakse üheksas Ühendkuningriigi lennujaamas: Heathrow Airport-London, Gatwick Airport-London, Stansted Airport-London, Luton, City Airport-London, Birmingham, Manchester, Glasgow ja Edinburgh.
            
         
               (3)
            
            
               Ühendkuningriigi ametiasutused esitasid aruande rakendusmääruse (EL) nr 391/2013 (millel kõnealune otsus põhineb) I lisa tingimustele vastavuse hindamise sisu ja tulemuste kohta. Komisjoni taotlusel esitasid kõnealused asutused 2. oktoobril 2015 täiendavad tõendid, sealhulgas hankedokumendid. Komisjon on kontrollinud Ühendkuningriigi ametiasutuste esitatud teavet.
            
         
               (4)
            
            
               Teabest nähtus, et nende asutuste poolne hindamine hõlmas vastavalt rakendusmääruse (EL) nr 391/2013 artikli 3 lõikele 2 konsultatsioone õhuruumi kasutajate esindajatega ning teiste sidusrühmadega (lennujaamakäitajad ja aeronavigatsiooniteenuste osutajad).
            
         
               (5)
            
            
               Lisaks selgus asjaomasest teabest, et Ühendkuningriigi terminali aeronavigatsiooniteenuste turul valitsevad turutingimused. Eelkõige nähtub hindamisaruandest, et rakendusmääruse (EL) nr 391/2013 I lisas osutatud tingimused on täidetud. See kehtib ka nende terminali navigatsioonitasude sissenõudmise piirkonna B lennujaamade kohta, mille hankemenetlus ei ole veel toimunud, kuid mis toimub eeldatavasti tulevikus, võttes arvesse, et turutingimuste valitsemiseks ei ole tingimata vaja, et selline menetlus oleks aset leidnud analüüsitud ajavahemiku jooksul.
            
         
               (6)
            
            
               Seetõttu nõustub komisjon Ühendkuningriigi ametiasutuste hinnanguga, et terminali navigatsioonitasude sissenõudmise piirkonna B lennujaamade terminali aeronavigatsiooniteenuseid osutatakse turutingimustel.
            
         
               (7)
            
            
               Rakendusmääruse (EL) nr 391/2013 artikli 3 lõike 5 kohaselt tuleks käesolevat otsust kohaldada asjaomase võrdlusperioodi jooksul, st teisel võrdlusperioodil (2015–2019),
            
         ON VASTU VÕTNUD KÄESOLEVA OTSUSE:
   Artikkel 1
   Komisjon leiab, et Ühendkuningriigi terminali navigatsioonitasude sissenõudmise piirkonna B lennujaamade terminali aeronavigatsiooniteenuste turul valitsevad turutingimused vastavalt rakendusmääruse (EL) nr 391/2013 I lisa nõuetele.
   Artikkel 2
   Käesolevat otsust kohaldatakse kuni 31. detsembrini 2019.
   Artikkel 3
   Käesolev otsus on adresseeritud Suurbritannia ja Põhja-Iirimaa Ühendkuningriigile.
   
      Brüssel, 6. oktoober 2016
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  ELT L 96, 31.3.2004, lk 10.
   
      (2)  ELT L 128, 9.5.2013, lk 31.